Vísundaloðfeldur Guðjóns á Ökrum á byggðasafnið Vísundaloðfeldur sem Guðjón Þórðarson frá Vegamótum og síðar Ökrum á Akranesi klæddist þegar hann kom heim frá Kanada fyrir 100 árum var afhentur Byggðasafninu að Görðum til varðveislu í gær á 124. afmælisdegi vesturfarans . Um leið var opnuð sýning í Safnaskálanum til minningar um Guðjón og aðra vesturfara frá Akranesi og úr nærsveitum . Jóhanna Fjóla Jóhannesdóttir , sonardóttir Guðjóns , sem unnið hefur að því síðastliðin þrjú ár að afla heimilda um Kanadaför afa síns , afhenti Jóni Allanssyni forstöðumanni safnsins feldinn að viðstöddum fjölmörgum afkomendum Guðjóns . Hún útdeildi jafnframt til ættingja sinna ríflega 120 blaðsíðna bók sem hún hefur tekið saman á grundvelli heimilda sinna . Jóhanna upplýsti jafnframt að við samantekt hefði komið í ljós að afkomendur Guðjóns væru 124 á 124. afmælisdegi hans eða einn á ári að jafnaði . Nánar verður sagt frá þessu í Jólablaði Skessuhorns í næstu viku .